b'\n_START_ARTICLE_\nFairy Bridge\n_START_PARAGRAPH_\nFairy Bridge eller Alvebroen refererer f\xc3\xb8rst og fremst til ett bestemt sted p\xc3\xa5 \xc3\xb8ya Man, men det er ogs\xc3\xa5 et annet sted p\xc3\xa5 Man som gj\xc3\xb8r krav p\xc3\xa5 navnet._NEWLINE_Den Alvebroen som er best kjent for turister ligger i sognet Malew p\xc3\xa5 vegen A5 fra Douglas til Castletown, rett nedenfor broen Ballalonna Bridge i Ballalonna Glen ved Santon Burn. Det gjelder \xc3\xa5 v\xc3\xa6re oppmerksom om man kj\xc3\xb8rer bil, eller s\xc3\xa5 kan man raskt ha passert broen f\xc3\xb8r man er klar over det._NEWLINE_Det som hevdes \xc3\xa5 v\xc3\xa6re den \xc2\xabegentlige\xc2\xbb Alvebroen ligger i sognet Braddan som krysser elven Middle i n\xc3\xa6rheten av gangstien fra Oakhill til Kewaigue._NEWLINE_Det var en gang en vanlig overtro p\xc3\xa5 Man \xc3\xa5 hilse h\xc3\xb8flig p\xc3\xa5 alvene n\xc3\xa5r man krysset Alvebroen. Hvis man s\xc3\xa5 ikke gjorde, kunne man havne i alvorlig uhell. Som med mange lokale overtroer endres dens innflytelse med nye innflyttere. Det har alltid v\xc3\xa6rt en snurrig praksis som kanskje aldri har blitt tatt helt alvorlig, til tross for matskribenten A. A. Gills repetisjon i Londonavisen The Times av en urban myte om at drosjesj\xc3\xa5f\xc3\xb8rer ville stoppe om passasjerene ikke hilste oppmerksomt p\xc3\xa5 alvene._NEWLINE_Motorsyklister og tilskuere ved det \xc3\xa5rlige TT-l\xc3\xb8pet og Manx Grand Prix synes \xc3\xa5 ta ritualet seri\xc3\xb8st, og gj\xc3\xb8r et poeng av \xc3\xa5 bes\xc3\xb8ke broen f\xc3\xb8r l\xc3\xb8pet g\xc3\xa5r. Uhell og krasj blir stadig vekk tillagt alvenes mishag, samtidig ogs\xc3\xa5 n\xc3\xa5r sj\xc3\xa5f\xc3\xb8ren p\xc3\xa5 h\xc3\xa5ret slapp unna et alvorlig uhell._NEWLINE_Det har blitt foresl\xc3\xa5tt at stedet var grensene til landet rundt klosteret Rushen Abbey, og at hilsingen er et folkeminne av \xc3\xa5 korse seg selv n\xc3\xa5r man s\xc3\xa5 et krusifiks som markerte grensene for klosterets eiendom._NEWLINE_Det er ogs\xc3\xa5 en alvebro p\xc3\xa5 \xc3\xb8ya Skye i Skottland, for\xc3\xb8vrig ogs\xc3\xa5 tidligere norr\xc3\xb8nt land, og det er sagt at dette stedet er hvor en alveprinsesse sa sitt siste farvel til h\xc3\xb8vdingen for klanen Macleod. Tradisjonen ang\xc3\xa5r arvestykket Am Bratach Sith, alveflagget, til Dunvegan.'